**Мен – заманауи бастауыш сынып мұғалімімін.**

Мұғалім өз ісіне деген сүйіспеншілікті

оқушыға деген сүйіспеншілікпен ұштастыра

алғанда ғана шын мәнінде мұғалім болмақ.

Л.Н. Толстой

Мен – ұстазбын! Ұстаз болғанда әр шәкірттің жүрегінде, әр бүлдіршіннің жадында бейнесі мәңгіге тек жылылықпен сақталатын бастауыш сынып мұғалімімін. Өзімнің сүйікті мамандығымды таңдауыма себепкер болған да өзімнің алғаш қолыма әліппе ұстатқан ұстазым Ағыбаева Райхан Ағыбайқызының әсері, ықпалы көп болды деп білемін, алғашқы ұстазымның бет-бейнесін үлгі тұтып, қасиеттерін бағалағандықтан ұстаз болудан, ұстаздардың ішінде бастауыш сынып мұғалімі болудан артық құрмет жоқ деп санаймын. «Ұстаздық – бұл адамға берілетін сый, ұстаздық – бұл талант, ұстаздық – бұл бейімділік, ұстаздық – бұл өмірлік іс» дер едім.

Қиыны мен жеңілі, қызығы мен қуанышы қатар жүретін ұстаздың еңбек жолында жүргеніме биыл 14 жыл болыпты.

Алдымызға әр төрт жыл сайын тарыдай болып келіп, бойларымен қоса, ақыл-ойлары да дамып, есейіп, орта буынға аттанатын әр бүлдіршіннің шырағын жағу, менің – міндетім, менің – парызым деп білемін!

Жаңа ғасырдың жас буынын тәрбиелеп, білім беруде балаға деген махаббат, өз ісіңе деген адалдық, теңіздей терең білімді болумен қатар заманауи дамыған алдыңғы қатарлы креативті педагог болуды уақыт талап етуде! Себебі әр бүлдіршінді қызықтыра отырып оқыту – негізгі мақсатым болып табылады. «Ойлы бала – ойыннан белгілі» деген халық даналығы, баланың ойын ойын арқылы да дамыту қажеттігін растап тұрғандай. Сондықтан да, сабақ үрдісінде жаңа педагогикалық әдіс-тәсілдерді пайдалану арқылы көздеген нәтижеге қол жеткізуге тырысамын. Физиологиялық тұрғыдан дені сау, қарны тоқ, жылы ұямызда отырған әр бүлдіршін үшін психологиялық қолайлы орта, яғни сыныпта көтеріңкі көңіл-күй орнату тәжірибемнің ажырамас бөлігіне айналған.

Оқушыларды білімге, шығармашылыққа, еңбексүйгіштікке баули отырып, оқыту үрдісінде жаңа технологияларды қолдану арқылы шығармашылықпен жұмыс істейтін ұстаз екенімді көрсетіп жүрмін. Сабақта қолданатын технологиям профессор Ж.Қараевтың деңгейлеп-саралап оқыту технологиясы. Бұл технологияның мен үшін тиімділігі сынып оқушыларының барлығы деңгейлік тапсырманы орындауы. Білім көрсеткішінің нақты және сапалы болуы. Оқушының өз білімін өзі бағалап, білім деңгейін дамыта алуы. Оқушылардың оқуға ынтасы мен пәнге қызығушылығының артуы. Оқушының іздену дағдысының, ұстамдылығы- ның қалыптасуы. Оқушы белсенділігінің оянуы. Алға қойған мақсатына жетуге дағдылануы, қиындықтарды жеңуге ұмтылуы. Оқушының өздігінен жұмыс істеуі мен жауапкершілігінің артуы. Оқушы мен мұғалім арасындағы ынтымақтастық қарым-қатынастың орнауы. Осы технология бойынша сабағымда мына бағытта жұмыс жасаймын: ұжым, топпен, жеке, дарынды оқушыларды дайындау. Оқыту, тәрбие барысында жаңа әдіс-тәсілдерді ұтымды, шеберлікпен пайдалана отырып, оқушының білім деңгейін, қабілетін саралай білуді, баланың жеке тұлғалық дамуына дұрыс бағыт-бағдар беруді, оларды заман талабына сай қалыптастыруды басты міндетім деп есептеймін. Осы мақсат – міндеттерімнің нәтижесін көріп отырмын.

Әр сағат сайын қарқынды дамып жатқан дәуірде бәсекеге қабілетті ұрпақ даярлау – ұстазға жүктелген басты міндеттің бірі деп білемін. Сондықтан алдымен ұстаздың заман талабына сай өзгеріп, білімін жетілдіріп, шыңдала түсуі өте маңызды.

Заманымыздың көшін ілгері бастар жан-жақты дамыған білікті жастарды тәрбиелеу – тек жаңашыл ұстаздың қолынан келері анық! Осы қағиданы ұстанып өз басым әрдайым жаңашылдықтың басында жүретін заманауи бастауыш мұғалімімін!

«Болашақ – жастардың қолында» - деген елбасымыз, болашағымызды табыстайтын жастарды тәрбиелеу – біздің, өзіміздің өзгерісімізден басталады!

Жан-жақты, жаңашыл болуға асығайық!